L-Ewwel Pitazz – Noti 4-8 (għal paragrafi 11-20) Aldona Lipszycowa f'dak iż-żmien kienet qiegħda tgħix f'Ostrowek fir-reġjun ta' Radzymin. Hija twieldet fl-14 ta' April 1896, fi Tbilisi, fir-Russja, bint Serafin Jastrzrebski u Mary Lemke. Fl-1965/66 hija kienet waħda mix-xhieda fil-kumpilazzjoni tal-proċess tal-Qaddisa. Hija tiftakar, "żewġi kien talab il-kappillan tal-parroċċa ta' San Ġakbu fis-subborg ta' Ochota, isib xi ħadd li jkun jista' jgħinni fix-xogħol tad-dar. Ir-Reverendu Kanonku James Dabrowski, Meta kien kappillan fi Klebow, kien sar il-ħabib ta' żewġi. Huwa kien li għammdu, bierek iż-żwieġ tagħna u għammed it-tfal kollha tagħna. Ir-Reverendu Kanonku bagħtilna – fis-sajf tal-1924 – lil Helen Kowalska b'nota magħha li hu ma kienx jafha, imma kien qed jispera li kellha taqdina sewwa. (A.SF.Tif) Il-kunvent tal-Kongregazzjoni tas-Sorijiet tal-Madonna tal-Ħniena li jinsab f'numru 3/9 Triq Zytnia f'Varsavja. Madre Michael – Olga Moraczewska twieldet fl-1873. Għal dawk iż-żminijiet kienu jikkunsidrawha edukata ħafna. Kienet kapaċi titkellem b'diversi lingwi u kienet spiċċat il-kors fil-Konservatorju tal-Mużika. Saret reliġjuża meta ma kenitx tant żgħira fl-eta'. Wara li għamlet l-aħħar professjoni tal-voti tagħha, ġiet magħżula superjura tad-dar ta' Varsavja. Hija baqgħet f'din il-kariga sal-1928. Wara li temmet il-kariga tagħha s-Superjura Ġenerali M. Leonard Gelicka, hija saret Amministratriċi tal-Kongregazzjoni kollha. Waqt l-amministrazzjoni tagħha bħala Superjura Ġenerali, ġew approvati l-Kostituzzjonijiet tal-Kongregazzjonijiet. Kienet tħobb ħafna l-komunita' tagħha u fittxet l-iżvilupp spiritwali u materjali tagħha. Hija waqqfet djar ġodda f'Varsavja fis-subborg ta' Grochow, f'Robka, fi Lwow, u fi Biala, dar affiljata mad-dar ta' Plock, 10 kilometri 'l bogħod. Hija mietet fi Krakovja fil-15 ta' Novembru 1966, u tinsab midfuna fiċ-ċimiterju tal-Kongregazzjoni (A.SMDĦ-K). Hija tradizzjoni tal-Komunita' li s-sorijiet jgħixu taħt l-istess saqaf flimkien mal-Mulej Ġesu' fl-Ewkaristija. Ladarba l-kappella tad-dar ta' Varsavja kienet tinsab f'bini maqtugħ għalih ftit metri 'l bogħod mid-dar tas-sorijiet, inbniet kappella oħra fit-tieni sular tal-kunvent tas-sorijiet. Bil-permess tal-Kurja tal-Arċisqof, inżamm hemmhekk is-Sagrament Imqaddes u, skont il-liġi ekkleżjastika, kienet titqaddes Quddiesa f'ċerti ġranet. Il-kappella kienu jsibuha bl-isem ta' "Il-Kappella ċ-Ċkejkna" jew "Ġesu' ż-Żgħir". Skont id-drawwa tal-Kongregazzjoni, kien jinżamm is-skiet kanoniku mid-9 ta' filgħaxija 'l quddiem. Talb privat seta' jiġi rreċitat fis-skiet. Aktarx li l-Qaddisa ħasbet li talb li kien isir mill-persuna mixħuta minn tulha mal-art, mhux talb fih innifsu, kien imur kontra din id-drawwa.
Noti tad-Djarju ta' Santa Fawstina Kowalska (Noti 4-8) għal par. 11-20